Ένα τραγικό δυστύχημα σημειώθηκε σήμερα, Δευτέρα, στην περιοχή Ναυάγιο της Ζακύνθου. Σύμφωνα με τις πρώτες πληροφορίες, μια νεαρή γυναίκα με καταγωγή από την Κούβα στάθηκε στην άκρη του γκρεμού, ακριβώς πάνω από το σημείο που βρίσκεται το ναυαγισμένο σκαρί της παραλίας, προκειμένου να βγάλει μια selfie, όταν κάτω από αδιευκρίνιστες συνθήκες έχασε την ισορροπία της και βρέθηκε στο κενό.

ADVERTISING

Μαζί της βρισκόταν ο αμερικανικής καταγωγής σύντροφός της ο οποίος, σε κατάσταση σοκ περιέγραψε στους αστυνομικούς ότι το μόνο που άκουσε ήταν το κορίτσι να αναφωνεί «ωχ» πριν πέσει στο κενό.

Το τραγικό περιστατικό συνέβη λίγο πριν τις 16.00 το απόγευμα της Δευτέρας. Αμέσως ειδοποιήθηκαν η αστυνομία και το λιμενικό που κατέφτασαν στο σημείο με ιδιωτικό σκάφος, από το Πόρτο Βρώμη, προκειμένου να παραλάβουν το άψυχο σώμα της κοπέλας και να το μεταφέρουν στην πόλη, στο Νοσοκομείο της Ζακύνθου.

Αν και θα εξεταστούν όλα τα ενδεχόμενα, είναι σχεδόν βέβαιο πως πρόκειται για ατύχημα, αφού σύμφωνα με τις μαρτυρίες του συντρόφου του θύματος, η κοπέλα επιχείρησε να φωτογραφηθεί με θέα τον γκρεμό αλλά έχασε την ισορροπία της. Την υπόθεση έχει αναλάβει το Αστυνομικό Τμήμα Αλυκών.

(Με πληροφορίες από ImeraZante.gr)